


GUVERNUL ROMÂNIEI 


ORDONANŢĂ DE URGENŢĂ 


privind unele măsuri pentru sistemul de guvernanță al Cloud-ului Guvernamental 


Având în vedere faptul că tehnologia de Cloud Guvernamental este din ce în ce mai larg 
adoptată de către autoritățile publice din statele membre ale Uniunii Europene, ca urmare a 
avantajelor tehnice şi economice care privesc procesarea, stocarea datelor şi disponibilitatea 
serviciilor, generând şi economii consistente sub aspectul investiţiilor şi al cheltuielilor 


operaţionale, 


Ţinând cont de faptul că implementarea proiectului de Cloud Guvernamental este o prioritate 
asumată de către Guvernul României în Programul de guvernare și în actualul context naţional şi 
internaţional, determinat de pandemia COVID-19, realizarea acestui obiectiv a devenit stringentă, 


având în vedere că schimbul de date în format electronic în sectorul public este absolut necesar, 


Având în vedere că realizarea obiectivului menţionat anterior presupune, printre altele, 
asigurarea unui management unitar și eficient privind gestionarea centralizată a resurselor IT&C, 
fapt ce impune adoptarea cu celeritate a unor măsuri atât la nivel legislativ, cât și la nivelul 


gestionării resurselor în condiţii de securitate sporită, scalabilitate, flexibilitate şi adaptabilitate, 


Având în vedere faptul că implementarea Cloud-ului Guvernamental asigură o infrastructură 


convergentă şi scalabilă, prin omogenizarea şi standardizarea echipamentelor hardware utilizate, 


Luând în considerare faptul că prin utilizarea infrastructurii şi serviciilor specifice Cloud- 
ului Guvernamental se oferă instituţiilor publice o serie de beneficii precum: scalabilitate, 


flexibilitate, performanţă ridicată, rezilienţă şi siguranţă, 


Având în vedere că utilizarea Cloud-ului Guvernamental generează efecte pozitive care se 
reflectă în plan economic, la nivelul instituţiilor publice, inclusiv rentabilitatea economică, 
comparativ cu oricare alte sisteme locale sau dedicate, implementate insular, la nivelul fiecărei 


instituţii în parte, 


Deoarece Cloud-ul Guvernamental reprezintă un obiectiv imediat şi urgent în considerarea 
faptului că implementarea sa asigură utilizarea forței de muncă într-un mod mai eficient, ca urmare 
a administrării suportului tehnic şi asigurării mentenanţei sistemelor în mod centralizat, fapt ce 
generează automatizarea pentru managementul elementelor software de la sistemul de operare 


până la nivel de aplicaţii, 


Având în vedere că actualul context pandemic a presupus creşterea gradului de furnizare și 
utilizare a serviciilor publice prin mijloacele electronice, iar pentru garantarea desfășurării 
proceselor esenţiale funcționării normale a statului este necesară luarea cu celeritate a măsurilor 
necesare pentru asigurarea unor mijloace informatice şi de comunicaţii securizate, dar şi adresarea 
de urgenţă a multitudinii de dificultăţi cu care se confruntă în prezent autoritățile publice în materie 
de întreţinere a sistemelor informatice actuale, multe dintre acestea fiind dezvoltate în tehnologii 
vechi şi aflându-se la limita ciclului de viaţă, precum şi lipsa unor mecanisme de autentificare 
mutuală între sistemele implementate la diferite autorități ale statului sau chiar lipsa 


interoperabilităţii sistemelor informatice, 


Luând în considerare iminenţa apariţiei unor disfuncţionalităţi tehnice majore ale unor 
sisteme de comunicaţii și tehnologia informaţiei care utilizează tehnologii vechi și care nu mai 
beneficiază de suport tehnic oferit de producători sau pentru care nu mai pot fi achiziționate piese 


de schimb şi licenţe, 


Ținând cont de faptul că întreruperea funcţionării acestor sisteme ar afecta furnizarea de 
servicii esenţiale către cetăţeni şi mediul de afaceri, inclusiv actul de guvernare şi capacitatea de 


intervenție a statului în situaţii de urgenţă, 


Având în vedere creşterea volumului informaţiilor din bazele de date critice administrate de 
statul român şi necesitatea consolidării și interconectării acestora, precum şi necesitatea asigurării 


în mod unitar a securităţii cibernetice a acestora, 


Luând în considerare faptul că una dintre direcţiile de acțiune pentru asigurarea securității 
naţionale prevăzute în Strategia Naţională de Apărare a Țării pentru perioada 2020-2024, aprobată 
prin Hotărârea Parlamentului României nr. 22/2020, este reprezentată de realizarea infrastructurii 
necesare pentru digitalizarea României, cu scopul eficientizării aparatului administrativ şi al 
creşterii calităţii serviciilor publice, pentru transpunerea în realitate a acestei direcţii de acțiune 


fiind necesară implementarea proiectului de Cloud Guvernamental, 


În considerarea tuturor aspectelor menţionate mai sus, dar și a faptului că implementarea 
Cloud-ului Guvernamental, astfel încât acesta să fie funcţional, necesită parcurgerea unor etape 
procedurale a căror desfășurare presupune o anumită perioadă de timp, iar orice întârziere în 
adoptarea de măsuri urgente în acest sens ar crește substanţial riscul de dezangajare a fondurilor 
europene nerambursabile disponibile în acest moment pentru implementarea Cloud-ului 
Guvernamental, cu implicaţii negative asupra fondurilor naționale, reglementarea în regim de 
urgenţă a cadrului legal necesar demarării etapelor pentru implementarea acestui proiect este cu 


atât mai justificată, 


Având în vedere totodată existența Strategiei Europene pentru Cloud Computing şi 
aspectele prezentate anterior, se impune intervenţia de urgenţă la nivel legislativ în vederea 
stabilirii cadrului normativ necesar realizării unei infrastructuri pentru serviciile de Cloud 


Computing Guvernamental, 


În considerarea faptului că toate aceste elemente vizează un interes public şi constituie o 
situaţie extraordinară, a cărei reglementare nu poate fi amânată şi impune adoptarea de măsuri 


imediate pe calea ordonanţei de urgenţă 


În temeiul art. 115 alin. (4) din Constituţia României, republicată 

Guvernul României adoptă prezenta ordonanţă de urgenţă 


Capitolul I 


Dispoziţii generale 


Art. 1 - (1) Prezenta ordonanţă de urgenţă stabileşte cadrul general pentru realizarea şi 
administrarea la nivel naţional a unei infrastructuri de tip cloud intern, implementat şi administrat 
de statul român, denumită Cloud Guvernamental, constând într-un ansamblu de resurse şi servicii 
proprii de tehnologia informaţiei, comunicaţii şi securitate cibernetică, utilizate în comun de 
entităţile găzduite, reprezentate de autorităţile şi instituţiile publice, precum şi de structurile aflate 


în coordonarea, subordonarea și sub autoritatea acestora. 


(2) Instituţiile responsabile de realizarea Cloud-ului Guvernamental sunt, Ministerul 
Cercetării, Inovării şi Digitalizării, denumit în continuare MCID, prin Autoritatea pentru 
Digitalizarea României, denumită în continuare ADR, în colaborare cu Serviciul de 
Telecomunicaţii Speciale, denumit în continuare STS și Serviciul Român de Informaţii, denumit 


în continuare SRI, conform competenţelor stabilite de prezenţa ordonanţă de urgenţă. 


(3) Începând cu data intrării în vigoare a actului normativ prevăzut la art. 3 alin. (1) din 
prezenta ordonanţă de urgenţă, sistemele informatice utilizate de către autoritățile şi instituțiile 


publice sunt dezvoltate astfel încât să fie pregătite pentru migrarea în Cloud-ul Guvernamental. 


(4) Nivelurile agreate ale serviciilor specifice Cloud-ului Guvernamental se stabilesc prin 
protocol de colaborare încheiat între MCID, ADR, STS şi SRI, prin Centrul Naţional Cyberint, cu 


respectarea cerinţelor prevăzute în actul normativ prevăzut la art. 3 alin. (1). 


(5) Activităţile de informare publică cu privire la acţiunile care vizează Cloud-ul 
Guvernamental se realizează de către MCID, după consultarea ADR, STS şi SRI, dacă sunt vizate 


activităţile din responsabilitatea acestora. 


(6) Prezenta ordonanţă de urgență nu se aplică sistemelor informatice ale autorităţilor 
publice din domeniul apărării, ordinii publice şi securităţii naţionale, şi nici celor ale autorităților 
publice prevăzute în Constituţie în Titlul II], Capitolele I, II și VI, cu excepţia celor care furnizează 


servicii publice electronice stabilite prin hotărâre a Guvernului. 

Art. 2 - În înţelesul prezentei ordonanţe de urgență, următorii termeni se definesc astfel: 


a’) sistem informatic pregătit pentru migrare în Cloud - sistem informatic a cărui arhitectură 


şi tehnologii folosite pentru realizarea sa permit mutarea şi funcţionarea în cloud; 


b) migrare în cloud - metodologia, procedura şi acţiunile necesar a fi realizate prin 
transferul unui sistem informatic în cloud sau prin reproiectarea tehnologică în cazul sistemelor 


informatice perimate, fără a altera funcţionalitățile existente ale sistemului informatic în cauză; 


c) infrastructura de bază a Cloud-ului Guvernamental - clădirile, instalaţiile, dotările şi 
echipamentele tehnologice aferente, echipamentele de tehnologia informaţiei şi comunicaţiilor, 
inclusiv echipamentele necesare asigurării securității cibernetice, care funcţionează în configurații 
de înaltă disponibilitate, precum și programele software, aplicaţiile informatice şi licenţele asociate 


acestora; 


d) infrastructura ca serviciu (laaS) - model de punere la dispoziţia utilizatorilor, la cererea 
acestora, pe baza unor drepturi de acces şi în limita capacităților disponibile în cloud, într-un mod 


securizat, a resurselor din infrastructura de bază a Cloud-ului; 


e) platforma ca serviciu (PaaS) - model de punere la dispoziţia utilizatorilor, la cererea 
acestora, pe baza unor drepturi de acces și în limita resurselor disponibile în cloud, a unor 
instrumente de dezvoltare, integrare, management, analiză, securitate şi de suport pentru aplicaţiile 


software şi datele asociate acestora; 


f) software ca serviciu (SaaS) - model de punere la dispoziţia utilizatorilor, la cererea 
acestora, a funcţionalităţilor de utilizare a aplicaţiilor furnizorului, care rulează pe o infrastructură 
cloud computing. Aplicațiile sunt accesibile pe baza unor drepturi de acces, prin diferite 
dispozitive de tip client, fie prin intermediul unei interfeţe de tip îhin-client cum ar fi din browser 


web, fie prin intermediul unei aplicaţii software dedicate. 


g) securitatea cibernetică — totalitatea acţiunilor de prevenire și contracarare a atacurilor 
cibernetice la nivelul Cloud-ului Guvernamental pe baza unui model partajat de securitate (shared 
security model) cu responsabilităţi de partajare a securităţii între administratorul acestuia (laaS și 


PaaS) și entitatea găzduită (SaaS); 


h) nivel agreat al serviciilor - set de parametri și indicatori specifici, în baza cărora este 


determinată disponibilitatea, performanţa și calitatea serviciilor oferite; 


i) APT - concept utilizat pentru a defini un atac cibernetic derulat de o entitate statală sau 
grupare ostilă , ce vizează ținte strategice (din domeniul guvernamental, militar, al securităţii 
naţionale şi/sau al afacerilor), care, prin intermediul tehnicilor, tacticilor şi procedurilor de nivel 
ridicat, reuşeşte să fie nedetectabil o perioadă lungă de timp cu scopul de a extrage date pentru a 


obţine avantaje strategice sau financiare; 


j) DDOS - atac cibernetic, din surse multiple, care are ca scop încercare de a perturba 


funcţionarea normală a unui serviciu sau sistem informatic. 


k) serviciu public electronic — serviciu de tip e-guvernare prestat către sectorul public, 
sectorul privat sau societatea civilă de către o entitate publică sau de către o entitate privată în 


numele unei entități publice, în condiţiile legii, utilizând soluţii oferite de tehnologia informaţiei. 


Capitolul H 


Atribuţii şi responsabilităţi privind realizarea şi operarea Cloud-ului Guvernamental 


Art. 3 - (1) Cerinţele tehnice şi operaţionale privind implementarea, operarea, mentenanţa 
şi dezvoltarea ulterioară a Cloud-ului Guvernamental, regulile privind stabilirea nivelului agreat 
de servicii, precum şi cele privind migrarea sistemelor informatice se stabilesc prin hotărâre de 


guvern, la propunerea MCID împreună cu ADR, cu sprijinul STS şi SRI. 


(2) Politicile si Strategia privind implementarea, operarea, utilizarea, mentenanţa și 
dezvoltarea ulterioară a Cloud-ului Guvernamental sunt aprobate prin hotărâre de guvern, la 


propunerea MCID împreună cu ADR. 
(3) În îndeplinirea rolului prevăzut la art. 1 alin. (2), MCID are următoarele atribuții: 


a) reprezintă interesele statului român în relaţiile externe privind serviciile de Cloud 


Guvernamental; 


b) stabileşte serviciile care vor fi furnizate de Cloud-ul Guvernamental si le promovează 


în mod corespunzător; 


c) stabileşte periodicitatea auditurilor prevăzute la art. 10 alin. (4) din prezenta ordonanță 


de urgenţă şi asigură finanţarea acestora 


Art. 4 - (1) ADR stabileşte și urmărește punerea în aplicare a strategiei privind 
implementarea, operarea, mentenanța şi dezvoltarea ulterioară a Cloud-ului Guvernamental, 
inclusiv migrarea şi integrarea în Cloud-ul Guvernamental a sistemelor informatice şi a serviciilor 


publice electronice ale instituţiilor și autorităţilor aparţinând administraţiei publice. 


(2) ADR asigură implementarea, administrarea tehnică şi operaţională, mentenanţa, 
precum şi dezvoltarea ulterioară pentru serviciile SaaS specifice Cloud-ului Guvernamental, 
inclusiv asigurarea, prin acorduri-cadru, conform legislatiei achizitiilor publice, a licenţelor 
specifice serviciilor necesare migrării în Cloud-ul Guvernamental a sistemelor informatice şi 


serviciilor publice electronice. 


(3) Migrarea şi integrarea în Cloud-ul Guvernamental a sistemelor informatice ale 
autorităților şi instituţiilor publice, precum şi cele ale structurilor aflate în coordonarea, 


subordonarea şi sub autoritatea acestora, se asigură de către ADR. 


(4) În vederea îndeplinirii prevederilor alin. (1) (3), ADR asigură programele software, 
aplicatiile informatice şi licenţele necesare, precum şi serviciile de analiză, proiectare şi dezvoltare 
piicaţ Ş p Ș p Ș 


software, după caz. 


(5) Finanţarea cheltuielilor pentru activitățile prevăzute la prezentul articol se asigură prin 
Planul National de Redresare şi Rezilienţă, denumit în continuare PNRR, şi de la bugetul de stat 
sau din alte surse de finanţare, prin bugetul ADR și al altor entități găzduite în Cloud-ul 


Guvernamental. 


Art. 5 - (1) Infrastructura de bază a Cloud-ului Guvernamental este asigurată de STS. 


(2) STS asigură implementarea, administrarea tehnică şi operațională, securitatea 
cibernetică, mentenanţa, precum şi dezvoltarea ulterioară a serviciilor specifice Cloud-ului 


Guvernamental, prevăzute la art. 2 lit. c), d) şi e). 


(3) STS asigură accesul securizat şi conectivitatea la serviciile specifice Cloud-ului 


Guvernamental pentru entitățile găzduite. 


(4) STS asigură securitatea cibernetică a Cloud-ului Guvernamental prin prevenirea si 
contracararea atacurilor cibernetice, pentru serviciile prevăzute la art. 2 lit. c), d) şi e), inclusiv a 
atacurilor de tip DDoS îndreptate împotriva Cloud-ului Guvernamental, în conformitate cu 


atribuţiile stabilite prin actele normative în vigoare. 


(5) STS asigură securitatea cibernetică a serviciilor şi sistemelor informatice proprii din 


Cloud-ul Guvernamental, prin prevenirea şi contracararea atacurilor cibernetice. 


(6) Pentru îndeplinirea rolului prevăzut la alin. (1), STS achiziționează serviciile de 
proiectare şi asistenţă tehnică, lucrările de investiţii, inclusiv instalaţiile, dotările şi echipamentele 
tehnologice aferente clădirii, precum şi echipamentele hardware, programele software, aplicaţiile 
informatice şi licenţele necesare realizării, dezvoltării ulterioare, mentenanţei și funcționării 


serviciilor prevăzute la art. 2 lit. c), d) şi e) din Cloud-ul Guvernamental. 


Art. 6 - (1) SRI asigură securitatea cibernetică a Cloud-ului Guvernamental prin 
cunoaşterea, prevenirea şi contracararea atacurilor cibernetice, inclusiv a celor complexe, de tip 
APT, îndreptate împotriva serviciilor specifice Cloud-ului Guvernamental menţionate la art. 2 lit. 


f) şi a entităţilor găzduite. 


(2) SRI, cooperează cu STS, conform competentelor fiecărei instituţii, pentru cunoaşterea, 
prevenirea şi contracararea atacurilor cibernetice complexe, de tip APT, îndreptate împotriva 
serviciilor specifice Cloud-ului Guvernamental menţionate la art. 2 lit. d) şi e) prin partajarea 


evenimentelor de securitate, fără a schimba date de conţinut. 


(3) Măsurile prevăzute la alin. (1) şi (2) nu se aplică situaţiilor prevăzute la art. 5 alin. (5). 


(4) SRI asigură implementarea, administrarea tehnică şi operațională, mentenanța, precum 
şi dezvoltarea ulterioară a serviciilor de securitate cibernetică ale Cloud-ului Guvernamental, 


prevăzute la alin. (1) şi (2). 


(5) SRI cooperează cu STS, ADR şi entitățile găzduite, în scopul prevenirii atacurilor 


cibernetice asupra Cloud-ului Guvernamental. 


Art. 7 - (1) În cazul sistemelor informatice interconectate cu Cloud-ul Guvernamental care 
aparţin sistemului naţional de apărare, ordine publică şi securitate națională, securitatea cibernetică 
este asigurată şi gestionată de STS și SRI, în colaborare cu autorităţile şi instituţiile din acest 


sistem. 


(2) În vederea îndeplinirii atribuţiilor prevăzute la art. 5-7, STS şi SRI asigură 
echipamentele hardware, programele software, aplicaţiile informatice și licenţele necesare în acest 


scop, conform competenţelor stabilite prin prezenta ordonanță. 


(3) Finanţarea cheltuielilor pentru activităţile prevăzute de art. 5-7 se asigură prin PNRR şi 


de la bugetul de stat, potrivit legii, prin bugetele STS şi SRI. 


Art. 8 - (1) Entităţile publice ale căror aplicaţii software şi baze de date urmează să migreze 


în Cloud-ul Guvernamental se stabilesc prin hotărâre de guvern. 


(2) Entităţile prevăzute la alin. (1) au obligația migrării şi integrării aplicaţiilor software și 
bazelor de date în Cloud-ul Guvernamental în termen de 2 ani de la data primirii notificării 
transmise în acest sens de către ADR, în conformitate cu cerinţele stabilite în hotărârea menţionată 


la art. 3 alin. (1). 


Art. 9 (1) În procesul de dezvoltare, implementare, administrare şi asigurarea securităţii 
cibernetice a Cloud-ului Guvernamental, instituţiile publice menționate la art 1 alin (2), , 
prelucrează date cu caracter personal, în calitate de operatori asociaţi, în conformitate cu 
responsabilităţile prevăzute la art. 3. — 7. din prezenta ordonanță de urgență, cu respectarea 


reglementărilor legale aplicabile în domeniul protecţiei datelor cu caracter personal. 


(2) Prelucarea datelor cu caracter personal în procesul de utilizare și furnizare a serviciilor 
publice prin intermediul Cloud-ului Guvernamental se realizează de către entităţile găzduite, cu 


respectarea reglementărilor legale aplicabile în domeniul protecţiei datelor cu caracter personal. 


(3) Modul şi perioada de stocare a datelor cu caracter personal în Cloud-ul Guvernamental, 
modul de realizare a accesului la aceste date, precum şi modul de punere în aplicare a prevederilor 
art. 12-20 din Regulamentul nr. 679/2016 privind protecţia persoanelor fizice în ceea ce priveşte 
prelucrarea datelor cu caracter personal şi privind libera circulaţie a acestor date şi de abrogare a 
Directivei 95/46/CE în raport cu utilizarea şi furnizarea serviciilor publice prin intermediul Cloud- 


ului Guvernamental, se stabilesc prin hotărârea de Guvern menţionată la art. 3 alin. (1). 


Art. 10 (1) Infrastructura de bază a Cloud-ului Guvernamental, infrastructura ca serviciu 
(IaaS) si platforma ca serviciu (PaaS), prevăzute la art2. lit.c), d), si e) sunt proprietate publica a 


statului si in administrarea STS care le achiziţionează conform prevederilor legale in vigoare. 


(2) Softul aferent migrării în Cloud a soluţiilor informatice şi software ca serviciu (SaaS), 
prevăzute la art 2. lit. b) și f) sunt proprietate publică a statului şi în administrarea ADR care le 


achiziţionează conform prevederilor legale in vigoare privind achiziţiile publice. 


(3) Componentele aferente securităţii cibernetice prevăzute la art 2. lit. g) sunt proprietate 
publică a statului şi în administrarea STS şi SRI care le achiziționează conform competenţelor 


stabilite la art. 5 si 6 din prezenta ordonanţă de urgenţă. 


(4) Administratorii serviciilor furnizate la nivel IaaS, PaaS şi SaaS vor asigura jurnalizarea 
evenimentelor şi accesului la datele entităților găzduite în Cloud-ul Guvernamental, în scopul 
realizării de audituri de conformitate periodice pe linia calităţii, securităţii şi trasabilităţii datelor, 


în vederea asigurării transparenţei utilizării acestora. 


(5) Entităţile găzduite în Cloud-ul Guvernamental pot solicita activități de audit de 
conformitate pe linia calităţii, securităţii şi trasabilităţii pentru datele proprii, finanţate prin bugetul 


acestora. 


(6) Activităţile de audit prevăzute la alin. (4) şi (5) sunt realizate de entități externe 


certificate. 

Capitolul III 


Dispoziţii finale 


Art. 11 — (1) Sursa de finanţare a investiţiilor, prevazută în PNRR, se asigură prin 
încheierea unui contract de finanţare între ADR, STS şi SRI cu MCID prin Organismul Intermediar 


pentru Promovarea Societăţii Informaționale, denumit în continuare OIPSI, din cadrul ADR. 


(2) ADR prin OIPSI asigură evaluarea, selecția şi semnare a contractului/deciziei de 


finanţare, monitorizarea tehnică a stadiului de realizare a investiţiei,. 


(3)MCID asigura verificarea şi certificarea sumelor solicitate, precum si autorizarea şi 


plataacestora.. 


(4) Evaluarea, selecţia şi contractarea investitiei va avea în vedere respectarea etapelor 


prevăzute în PNRR. 


(5) Competența de certificare a îndeplinirii corespunzătoare a condiţiilor specifice 
investiţiei din PNRR, integrate în cadrul Studiului de Fezabilitate şi Proiectului Tehnic şi ulterior 
al documentaţiilor de atribuire aparţine Comitetului Tehnico-Economic pentru Societatea 
Informațională, conform Hotărârii Guvernului nr. 941/2013, precum si Comitetului pentru e- 
guvernare şi reducerea birocraţiei, înfiinţat prin Decizia prim-ministrului nr. 331/2021, în funcție 


de nivelul de competenţe. 


(6) În scopul analizei şi preavizării Studiului de fezabilitate şi Proiectului tehnic prevăzute 
la alin. (5), la nivelul MCID, prin ordin al ministrului cercetării, inovării și digitalizării, se 


constituie un grup de experți externi. 


(7) Pentru realizarea componentelor Cloud-ului Guvernamental respectiv pentru realizarea 
laaS, PaaS, SaaS, securitate cibernetică și migrare a bazelor de date, ADR, STS şi SRI organizează 
dupa caz proceduri de achiziţie publică, în conformitate cu legislaţia în vigoare în domeniul 


achiziţiilor publice . 

Art. 12 - Autorităţile şi instituţiile publice centrale, precum şi structurile aflate în 
coordonarea, subordonarea și sub autoritatea acestora care furnizează un serviciu public electronic, 
cu excepţia celor prevăzute la art 1 alin (6), au obligaţia ca în termen de 30 zile de la data solicitării 
ADR să transmită informaţiile de detaliu relevante pentru sistemul/sistemele informatic ce vor fi 


migrate in Cloud-ul Guvernamental. 


Art. 13 - Prevederile art. 6 din Ordonanţa de urgenţă a Guvernului nr. 155/2020 privind 
unele măsuri pentru elaborarea Planului Naţional de Redresare şi Rezilienţă al României necesare 
României pentru accesarea de fonduri externe rambursabile și nerambursabile în cadrul 
Mecanismului de Redresare şi Rezilienţă, cu modificările şi completările ulterioare, se aplică 
instituţiilor responsabile de realizarea Cloud-ului Guvernamental începând cu data intrării în 


vigoare a prezentei ordonanţe de urgenţă. 


Art. 14 - În termen de 60 de zile de la intrarea în vigoare a prezentei ordonanţe de urgenţă, 


MCID împreună cu ADR, STS şi SRI, iniţiază hotărârea de guvern prevăzută la art. 3. 


PRIM-MINISTRU 


NICOLAE-IONEL CIUCĂ 

